אמיליה פרז

אמיליה פרז (בספרדית: Emilia Pérez, נהגה בספרדית: אמיליה פרס) הוא סרט קומדיית פשע מוזיקלית צרפתי בשפה הספרדית מ-2024, אותו כתב וביים ז'אק אודיאר. בסרט מככבים זואי סלדנה, קרלה סופיה גסקון, סלינה גומז, אדריאנה פאס, מארק איווניר ואדגר רמירס.

הסרט הוקרן לראשונה ב-18 במאי 2024 בפסטיבל קאן ה-77 בו נבחר להתחרות על פרס דקל הזהב, וזכה בפרס חבר השופטים ובפרס השחקנית הטובה ביותר שבו זכה האנסמבל הנשי.

הסרט היה מועמד ל-10 פרסי גלובוס הזהב (2024) וזכה ב-4 פרסים כולל, הסרט הטוב ביותר - קומדיה או מוזיקלי והסרט הזר הטוב ביותר, יותר מכל סרט אחר.

הסרט התמודד מטעם צרפת על פרס אוסקר לסרט הבין-לאומי הטוב ביותר בטקס פרסי האוסקר ה-97. הוא היה מועמד ל-13 פרסים, יותר מכל סרט אחר וזכה בשני פרסים: זואי סלדנה זכתה בפרס השחקנית המשנה הטובה ביותר ו-"El Mal", השיר המקורי הטוב ביותר.

בישראל הסרט הוקרן בבכורה ב-1 בנובמבר 2024 בפסטיבל הבינלאומי לקולנוע גאה.

 עלילה 
ריטה מורה קסטרו, עורכת דין בלתי מוערכת במקסיקו, כותבת כתב הגנה לתיק רצח אשתו של איש תקשורת בולט. בניגוד לצו מצפונה היא טוענת להתאבדות. לאחר הזכייה בתיק היא מקבלת שיחת טלפון מגורם מסתורי שמציע לה הצעה שלטענתו תשתלם לה כלכלית. לאחר הסכמתה של ריטה לפגישה היא מגלה כי לקוחה הוא מנהיג קרטל הסמים חואן 'מניטס' דל מונטה. מניטס מעוניין שתסייע לו בהליכי התאמה מגדרית באופן חשאי, ובפתיחת חיים חדשים.

לאחר שהיא חוקרת את הנושא מוצאת ריטה למניטס מנתח מתאים בתל אביב. לבקשתו היא מעבירה את ילדיו ואשתו ג'סי לשווייץ לצורך ביטחונם. מניטס מזייף את מותו ומתחיל בחיים חדשים כשהיא בוחרת בשם אמיליה פרז. ריטה מקבלת סכום כסף משמעותי בתמורה לעזרתה ועוברת ללונדון.

ארבע שנים מאוחר יותר, ריטה נמצאת בלונדון ונתקלת באמיליה. אמיליה מסבירה כי הניתוק מילדיה קשה לה במיוחד, והיא מעוניינת בעזרתה של ריטה באיחוד המשפחה. ריטה מחזירה את ג'סי וילדיה למקסיקו סיטי, ומציגה את אמיליה כדודה רחוקה של מנטיס שהתנדבה לסייע בגידולם של הילדים. ג'סי אינה מעוניינת בהסדר אבל מוכנה לחזור למקסיקו סיטי רק בכדי להתאחד עם גוסטבו ברון, מי שהיה מאהבה בעבר.

במהלך בילוי במקסיקו אמיליה וריטה נפגשות במקרה עם אם לילד שנעלם, שעוסקת בחיפושים נואשים אחריו. מלאת רגשי חרטה אמיליה משתמשת בקשרי העבר שלה ומקימה עמותה שמטרתה לסייע בזיהוי גופתיהם של נעדרים והרוגי הקרטלים. ריטה ואמיליה מנהלות יחד את העמותה. במהלך פעילות העמותה פוגשת אמיליה באפיפניה, אישה ששרידי בעלה המתעלל אותרו בידי העמותה, והשתיים מתחילות מערכת יחסים.

ג'סי מחדשת את מערכת היחסים שלה עם גוסטבו ובהמשך מתארסת איתו, כעת היא מעוניינת לעבור לגור איתו עם ילדיה. כשהיא מעדכנת בכך את אמיליה הנחרדת זו הופכת תוקפנית וטוענת כי הילדים הם 'שלה'. ג'סי ההמומה והזועמת בורחת עם הילדים, ואמיליה מצידה עוצרת את כל הקצבאות שלה ומאיימת על גוסטבו שיעזוב את מקסיקו.

ג'סי וגוסטבו חוטפים את אמיליה ודורשים כופר מריטה. כאשר ריטה מגיעה למקום המפגש מתחולל קרב יריות, במהלכו אמיליה חושפת את זהותה בפני ג'סי. גוסטבו מכניס את אמיליה לתא המטען של מכוניתו ונמלט משם עם ג'סי, שמעכלת לאיטה את משמעות זהותה של אמיליה. היא דורשת מגוסטבו לעצור ומאיימת עליו באקדח. מתחולל מאבק ובמהלכו המכונית סוטה מנתיבה, וגוסטבו, ג'סי ואמיליה נהרגים.

ריטה מעדכנת בבכי את ילדיהם של ג'סי ואמיליה, והופכת להיות האפוטרופסית שלהם.

 שחקנים 
 קרלה סופיה גסקון – אמיליה פרז / חואן "מניטאס" דל מונטה
 זואי סלדנה – ריטה מורו קסטרו
 סלינה גומז – ג'סי דל מונטה
 אדריאנה פאס - אפיפניה
 מארק איווניר - ד"ר וסרמן
 אדגר רמירס - גוסטבו ברון
 ג'יימס ג'רארד - סיימון

 הפקה 
את ההשראה לדמות הראשית קיבל אודיאר מפרק אחד מתוך ספרו של הסופר הצרפתי בוריס רזון "Écoute". זאת הפעם הראשונה בה כתב אודיאר את התסריט לבדו, כשתומס בידגיין, שותפו הקבוע לכתיבה, שימש כמשתף פעולה יצירתי.

צילומי הסרט היו אמורים להתחיל בסתיו 2022, אך נדחו בשישה חודשים עקב התנגשויות עם לוח הזמנים של חלק מהשחקנים. במקור הצילומים היו אמורים להתקיים במקסיקו, אך הועברו לסטודיו ליד פריז בהתאם לרצונו של אודיאר, שהסביר שצילומים בסטודיו יאפשרו לו חופש יצירתי רב יותר ביצירת כוריאוגרפיה. צילומי הסרט החלו במאי 2023 והסתיימו ב-5 ביולי.

 מוזיקה 

קלמן דוקול וקמיל, זוג צרפתי, כתבו והפיקו את הפסקול עבור הסרט וגם את השיר "El Mal" יחד עם במאי הסרט אודיאר.

 הפצה 
אמיליה פרז נבחר לתחרות על פרס דקל הזהב בפסטיבל קאן 2024, בו הוקרן בבכורה עולמית ב-18 במאי 2024. הסרט זכה בפסטיבל עם סיומו לתשואות סוערות שנמשכו דקות ארוכות. בנוסף, הוענק בפסטיבל פרס השחקנית הטובה ביותר, שחולק בין ארבע כוכבות הסרט: סלדנה, גומז, גסקון ופאז.

זמן קצר לאחר הקרנת הבכורה זכתה נטפליקס בזכויות ההפצה של הסרט בצפון אמריקה ובריטניה תמורת 8 מיליון דולר. בצרפת הסרט עלה לאקרנים ב-21 באוגוסט 2024. בארצות הברית וקנדה הסרט עתיד לעלות בהפצה מוגבלת ב-1 בנובמבר, לפני שיעלה בנטליפקס ב-13 בנובמבר.

בנוסף הוקרן הסרט בפסטיבל טורונטו ב-9 בספטמבר 2024, ועתיד להיות מוקרן גם בפסטיבל הסרטים בבוסאן ב-29 באוקטובר.

ב-18 ביוני 2024 עלה הטריילר הראשון לסרט, ב-30 בספטמבר 2024, חשפה נטפליקס את הטריילר שלה.

 ביקורות 
באתר Rotten Tomatoes הסרט קיבל 89 אחוזי טריות, המבוססים על 53 ביקורות. באתר Metacritic עומד על ציון ממוצע משוקלל של 71, המבוסס על 20 מבקרים.

הסרט מקבל שבחים על סיפור נועז, ביצועים מרתקים וייצוג פורץ דרך. בנוסף, הסרט הוא נציגה הרשמי של צרפת לפרס הסרט הבינלאומי הטוב ביותר, מה שמחזק את מעמדו כמועמד מוערך.

מנגד, הסרט ספג ביקורת על כך שהגיבורה חוזרת לקול גברי כשהיא כועסת, מה שנחשב לסטריאוטיפ פוגעני כלפי טרנסג'נדרים והליגה ההומו-לסבית נגד השמצה פרסמה מכתב פומבי המגנה את הסרט על ייצוג לא אותנטי של טרנסג'נדרים. בנוסף, הסרט ספג ביקורת גם מצד מקסיקנים, שטענו כי הוא מציג באופן גזעני ומנוכר את התרבות המקסיקנית בעוד רק אחת מהשחקניות הראשיות היא מקסיקנית, מה שהוביל לטענות על חוסר אותנטיות. מבקר הקולנוע המקסיקני ריקרדו גאלגוס ראמוס ציין כי "כל מקסיקו שונאת את הסרט". בתגובה, הבמאי ז'אק אודיאר הודה שלא ביצע תחקיר מעמיק על התרבות המקסיקנית לפני הפקת הסרט. השחקנית סלינה גומז ספגה ביקורת על המבטא שלה בסרט, שנתפס כמלאכותי ומוגזם. באופן כללי, מבקרים טענו שהסרט מצטרף לרשימה של סרטים שמתיימרים להיות "פרוגרסיביים" אך בפועל מחזקים סטריאוטיפים קיימים, זאת ועוד - מבקרי קולנוע ציינו שההצלחה של הסרט בטקסי הפרסים נובעת מרצון הממסד ההוליוודי לחגוג סרטים בעלי מסרים פרוגרסיביים, גם אם אינם איכותיים.

 פרסים ומועמדויות 
הסרט מוביל עם 13 מועמדויות לפרסי האוסקר (2024) יותר מכל סרט אחר. הסרט הוביל בטקס פרסי גלובוס הזהב (2024) עם 8 מועמדויות וזכה ב-4 פרסים כולל שני הפרסים החשובים ביותר הסרט הטוב ביותר - קומדיה או מוזיקלי והסרט הזר הטוב ביותר.

בפברואר 2025 פורסם כי נטפליקס מתרחקת מהשחקנית קרלה סופיה גסקון בניסיון להציל את סיכויי הזכייה של הסרט בטקס האוסקר, זאת לאחר שגסקון התמודדה עם ביקורת חריפה על פוסטים ישנים ברשתות החברתיות שהכילו תוכן שנחשב לאסלאמופובי וגזעני. בשל המחלוקת, נטפליקס וסוכנות יחסי הציבור שלה, The Lede Company, הפסיקו לתקשר ישירות עם גסקון והוצאות הנסיעות והסטיילינג שלה לאירועים כבר לא מומנו על ידי נטפליקס, והיא נאלצה לממן אותן בעצמה. נטפליקס שינתה את אסטרטגיית הקמפיין שלה לאוסקר, ומסמכי הפרסום של For Your Consideration (FYC) הוסרו מאזכורים על הסרט או תמונות של גסקון. במקום זאת, הקמפיין עבר להתמקד בשחקניות המשנה של הסרט בלבד.

פרסתאריךקטגוריהעבורתוצאהמקורפרס המוזיקה במדיה של הוליווד20 בנובמבר 2024פרטיטורה מקורית - סרט עלילתי"אמיליה פרז"שיר - ביצוע על המסך (סרט)"El Mal" – זואי סלדנהשיר מקורי – סרט עלילתי"Mi Camino" – סלינה גומז ואדגר רמירססרט בנושא מוזיקה, ביופי או מוזיקלי"אמיליה פרז"פרס האקדמיה האירופית לקולנוע7 בדצמבר 2024הסרט האירופאי הטוב ביותרהבמאי האירופי הטוב ביותרז'אק אודיארהתסריטאי האירופי הטוב ביותרהשחקנית האירופאית הטובה ביותרקרלה סופיה גסקוןהעריכה האירופאית הטובה ביותרג'ולייט וופלינגפרס גלובוס הזהב5 בינואר 2025הסרט הטוב ביותר - קומדיה או מוזיקלי"אמיליה פרז"הסרט הזר הטוב ביותרהשחקנית הטובה ביותר בסרט - מוזיקלי או קומדיהקרלה סופיה גסקוןשחקנית המשנה הטובה ביותר בסרטסלינה גומזזואי סלדנההבמאי הטוב ביותרז'אק אודיארהתסריט הטוב ביותרהפסקול המקורי הטוב ביותרקלמנט דוקול וקמילהשיר המקורי הטוב ביותר"El Mal""Mi Camino"פרס סטלייט26 בינואר 2025השחקנית הטובה ביותר בסרט קולנוע - קומדיה או מוזיקליקרלה סופיה גסקוןהשחקנית הטובה ביותר בתפקיד משנהזואי סלדנההתסריט המעובד הטוב ביותרז'אק אודיארעריכת הסרט הטובה ביותרג'ולייט וופלינגהפסקול המקורי הטוב ביותרקלמנט דוקול וקמילהשיר המקורי הטוב ביותר"Mi Camino""El Mal"הסאונד הטוב ביותר (עריכה ומיקס)הורטנס ביילי, איימרי דבולדר, סיריל הולץ וקרולינה סנטנהפרסי האוסקר2 במרץ 2025הסרט הטוב ביותר"אמיליה פרז"הבימוי הטוב ביותרז'אק אודיארהשחקנית הטובה ביותרקרלה סופיה גסקוןהתסריט המעובד הטוב ביותר"אמיליה פרז"שחקנית המשנה הטובה ביותרזואי סלדנההסרט הבין-לאומי הטוב ביותר"אמיליה פרז"המוזיקה המקורית הטובה ביותרהשיר המקורי הטוב ביותר"El Mal""Mi Camino"הצילום הטוב ביותר"אמיליה פרז"האיפור ועיצוב השיער הטובים ביותרהעריכה הטובה ביותרהסאונד הטוב ביותר

 קישורים חיצוניים 





 הערות שוליים 

קטגוריה:סרטים צרפתיים משנת 2024
קטגוריה:סרטי להט"ב
קטגוריה:סרטים בספרדית
קטגוריה:זוכי פרס גלובוס הזהב לסרט קומדיה או מוזיקלי הטוב ביותר
קטגוריה:זוכי פרס גלובוס הזהב לסרט הזר הטוב ביותר